谢绛
答梅圣俞问隐
圣俞一幅书，间我小隐居。
小隐讵有异，筑室数亩馀。
岩壑不峻崒，田园非美腴。
所欲近丘墓，岁时来扫除。
先人梦读史，尊道本圣徒。
绝笔于此诗，子孙无忽诸。
刻石置中堂，且使过者趋。
题榜为服训，义取铭盘盂。
后岭双松亭，径术何逶迂。
下临富春渚，万象生有无。
东偏作草舍，可以施琴壶。
门前碧塘水，万本栽荷蕖。
风来触香气，长著人衣裾。
澄水泱泱流，黍稻可勿枯。
柔桑及美果，种广莫记株。
涧草不识名，野禽多异呼。
坐此易岁晏，自与人世疏。
在昔东陵侯，瓜垅犹亲锄。
杨恽谢九列，种豆南山隅。
余尝有此志，来者安敢诬。
诛茅实绑本，解组当后图。
是时考槃赋，從我者谁欤。
近来傅越石，趣尚若不殊。
傥闻丘樊往，不顾升斗储。
如君美才具，日月升云衢。
安敢预招挽，粗自陈其愚。